OMUTENDESI wa Cranes Micho Sredojevich agumiza Bannayuganda nti agenda kutegeka bulungi ttiimu era ejja kusobola okubawa essanyu mu mupiira oguggulawo mu kibinja ky’okusunsulamu ez’empaka z’omupiira gwa Africa ez’akamalirizo eza Cameroon 2019.
Bino Micho abyogedde oluvannyuma lw’okulaba ku bassita be abaguzannyira ebweru w’eggwanga okuli Faruku Miya, Joseph Ochaya, Murushid Jjuuko, Godfrey Walusimbi ‘Jjajja Walu ne Shafik Batambuze abayingiddewo ne beegatta ku ttiimu mu nkambi gye yakubye ku woteeri ya Sky e Naalya.
Bano era beetabye ne mu kutendekebwa kwa ttiimu okwasoose ku Lwokubiri ku makya nga May 30 ku Kabira Country Club ate akawungeezi ne bazannyamu ogw’okwegezaamu ne ttiimu ennonderere okuva mu mpaka z’amasomero eza Copa Coca Cola ezakakomekkerezebwa e Masaka.
Cranes esuubirwa okusitula ku Lwokuna okwolekera Ethiopia okuzannyamu ogw’okwegezamu ne bannyinimu ku Lwomukaaga nga June 3 oluvannyuma beyongereyo mu kibuga Dakar ekya Senegal nayo bazannyemu ogw’okwegezamu omulala ne bannyinimu nga June 6 we banaava okwolekera ekibuga Pria mu Cape Verde we bagenda okuttunkira mu mupiira gw’okusunsulamu ogusooka nga June 10.
Cranes eri mu kibinja L ne Tanzania, Lesotho ne Cape Verde era ng’omuwanguzi wakuyitamu buteerevu
lug_Latn lug_Latn lug_Latn lug_Latn lug_Latn